ড. আনোয়ার দিল-প্রণীত Rabindranath Tagore and Victoria Ocampo : The Creative Touch (2012) পুস্তকটি হচ্ছে ভারতের কলকাতার জোড়াসাঁকোতে ১৮৬১ সালে জন্মগ্রহণকারী একজন মানুষের সঙ্গে ১৮৯০ সালে জন্মগ্রহণকারী দুনিয়ার অপর পিঠে ল্যাটিন আমেরিকার দেশ আর্জেন্টিনার বুয়েনেস আয়ার্সের ‘সান ইসিড্রো’ শহরতলির একজন লেখিকার শ্রদ্ধা, মমতা ও ভালোবাসার গল্প। সুন্দরী ও প্রতিভাময়ী নারী ভিক্টোরিয়া ওকাম্পো (১৮৯০-১৯৭৯) ছিলেন বুয়েনেস আয়াসের্র শহরতলির সান ইসিড্রোর সম্ভ্রান্ত ও বিত্তশালী ওকাম্পো পরিবারের একজন সন্তান। রবীন্দ্রনাথ ঠাকুর ১৯১৩ সালে নোবেল পুরস্কার পাওয়ার পর বিশ্বকবির খ্যাতি অর্জন করে সারা দুনিয়ায় ব্যাপক পরিচিতি লাভ করেন। আর্জেন্টিনার বুয়েনেস আয়ার্সের মেয়ে ভিক্টোরিয়া ওকাম্পো রবীন্দ্রনাথ ঠাকুরের সাহিত্যের প্রতি আকৃষ্ট হয়ে ইংরেজি ও ফ্রেঞ্চ ভাষায় অনূদিত তাঁর সাহিত্যকর্ম সংগ্রহ করে পাঠ করেন। তিনি তাঁর সাহিত্যপাঠে আনন্দ ও শান্তি লাভ করেন। তাঁর নিজের বিবাহ সংক্রান্ত জটিলতার কারণে একবার আত্মহত্যার মতো কঠিন সিদ্ধান্ত নিয়ে ফেলেছিলেন। কিন্তু ‘রবীন্দ্রনাথ’ পাঠের ফলে তিনি আত্মোপলব্ধি করে সে অনাকাঙ্ক্ষিত পথ থেকে স্বাভাবিক জীবনে ফিরে আসেন। তখন থেকে রবীন্দ্রনাথ ঠাকুরের সাহিত্যের প্রতি তাঁর কৃতজ্ঞতা বোধ ও ভালোবাসা জন্ম লাভ করে।